**Eesti Teadusagentuuri teadus- ja arendustegevuse** **Brüsseli büroos lühiajalise õppevisiidi konkurssi juhend**

# Üldinfo

Eesti Teadusagentuuri teadus- ja arendustegevuse büroo Brüsselis alustas tööd 2012. aasta märtsis. Büroo osaleb Eesti teadus- ja arendustegevuse (edaspidi TA) tutvustamisel Brüsselis, osaleb Brüsselis asuva teiste riikide TA büroode võrgustiku (ingl Informal Group of RTD Liaison Offices, edaspidi IGLO) tegevustes, toetab Eesti teadus- ja arendusasutusi ürituste korraldamisel Brüsselis ja pakub võimalusi õppevisiitide korraldamiseks Brüsselisse.

Täpsemalt büroo:

* osaleb Eesti teadus- ja arendustegevuse, sh asutuste tutvustamisel Brüsselis, korraldab seminare ja koosolekuid;
* toetab TA informatsiooni vahendamist Eesti teadus- ja arendusasutuste ja EL-i ja teiste Brüsseli institutsioonide vahel, kontaktide loomist ning koostöövõimaluste vahendamist ja levitamist;
* osaleb IGLO võrgustiku algatustes ja töögruppide tegevuses, muuhulgas selleks, et koguda informatsiooni EL-i TA poliitika ja meetmete kohta;
* pakub Eesti TA asutustele ruume Brüsseli büroo hoones koosolekute, seminaride jms korraldamiseks (vabade ruumide olemasolul on nende kasutamine tasuta, aga vajalik on eelnevalt registreeruda);
* pakub tuge lühiajalisteks õppevisiitideks TA asutuste töötajatele (akadeemilistele ja mitteakadeemilistele), ministeeriumite ja nende allasutuste töötajatele ning teadusmahukate ettevõtete töötajatele.

Eestis on büroo sihtrühmaks Eesti TA asutused ja teadlased, valdkonnaga seotud ministeeriumid ning nende allasutused ja laiemalt kõik EL-i TA tegevuse meetmete ja vahendite kasutamisega seotud asutused. Brüsselis on büroo sihtrühmaks teiste riikide TA büroode töötajad, Euroopa Komisjoni erinevate direktoraatide ametnikud, EL-i Nõukogu teaduse töörühm, Euroopa Parlamendi tööstuse, teadusuuringute ja energeetika komisjon, teiste EL-i katusorganisatsioonid, valdkondlike organisatsioonide ja teadusrühmade esindajad ning välismaa avalikkus, sh poliitilised otsustajad, teadusadministraatorid ja investorid.

# Lühiajaline õppevisiit

Lühiajalise õppevisiidi kestvuseks on orienteeruvalt 4 nädalat.

Stažöör saab Eesti TA Brüsseli büroos võimaluse:

* osaleda oma valdkonna üritustel Brüsselis;
* osaleda Euroopa Liidu (EL) institutsioonide töörühmades (juhul, kui osalemine on praktiliselt korraldatav);
* osaleda büroo (sh teadust tutvustavate ürituse ettevalmistamises) ja IGLO töös (sh temaatilistest töögruppides);
* korraldada oma valdkonnas Eesti teadust tutvustavaid seminare, infopäevi ja kokkusaamisi koostööpartneritega;
* kohtuda oma valdkonna poliitikakujundajate ja spetsialistidega;
* omandada põhjalikum arusaamine EL institutsioonide ja teiste Brüsselis tegutsevate TA organisatsioonide tööst.

Eduka õppevisiidi eelduseks on stažööri ja tema tööandja, st lähetava asutuse konkreetne huvi ja põhjalik ettevalmistus. Konkreetse ja realistliku lähetuse eesmärgi püstitamine, lähetusperioodiks tegevuste kavandamine ja lähetuse tulemuste sõnastamine on õppevisiidi avalduse täitmise tingimus ja otsustava tähtsusega avalduse hindamisel. Avalduses peab kajastuma esmaste kontaktide olemasolu Brüsselis kavandatavateks kokkusaamisteks, esmane nägemus asutust ja töötajat huvitavate valdkondlikel seminaridel ja töörühmades osalemise kohta jne. Õppevisiit annab unikaalse võimaluse korraldada enda töövaldkonnas või teda lähetava asutuse jaoks olulises valdkonnas üritus Brüsseli büroos. Büroo juht toetab lähetusperioodi kavandamisel näiteks täiendava informatsiooni leidmisel, kontaktide leidmiseks järelepärimiste tegemisel, kuid stažöör vastutab õppevisiidi ettevalmistamise eest. Stažöörilt oodatakse aktiivset rolli näiteks täiendavate kontaktide otsimisel, kohtumiste kokku leppimisel, tegevuste kavandamisel ja Brüsselis teadust tutvustava ürituse korraldamisel.

[IGLO](http://www.iglortd.org/) on 29-st Brüsselis esindatud TA kontaktbüroost koosnev ühendus, mille eesmärgiks on omavahelise koostöö ja infovahetuse kaudu pakkuda parema kvaliteediga (eel)infot EL-i tasemel teadus- ja arendustegevust õigusloome ja rahastusinstrumentide kujunemise ja tingimuste kohta. IGLO püüab võimalusel ühiselt esindaja liikmete seisukohti ja olla hinnatud koostööpartner Euroopa Komisjonile ja teistele Euroopa teadusruumis tegutsevatele ühendustele. IGLO töö toimub temaatilistes töörühmades (enam kui kaheksa). Lisaks sellele korraldatakse kindlale teemale keskenduvaid seminare. Töörühmades toimub infovahetus teemadel nagu näiteks Horisont 2020 tingimused, struktuuritoetused, EL-i innovatsioonimeetmed, Euroopa Teadusuuringute Nõukogu jne. Stažöörid saavad osaleda enda poolt valitud töörühmades ja seminaridel, mis võimaldab ligipääsu neid huvitavale valdkondlikule infole ja kontakte teiste kontaktbüroode ja Euroopa Komisjoni esindajatega. Huvi korral on võimalik panustada ka IGLO ürituste (aastakonverents, töörühmade seminarid) korraldamisse.

Brüsseli büroos saab kasutada (koos büroohoone ülejäänud rentnikega) kaasaegseid seminariruume (12-50 inimesele). Stažöör võib ruume kasutada enda või partnerite asutust, rahvusvahelist projekti (näiteks EL-i institutsioonides toimuva projektikohtumise ettevalmistamiseks) või teadusvaldkonda tutvustavate seminari korraldamiseks. Seminariruume võib kasutada ka kohtumisteks. Õppevisiit annab stažöörile hea võimaluse ka Eestis või mujal toimuva ürituse ettevalmistamiseks. Näiteks leppides kohapeal kokku kohtumisi potentsiaalsete esinejate või kaaskorraldajatega EL-i institutsioonidest.

Brüsselist saadav kogemus suurendab üldist arusaamist Euroopa Liidu institutsioonide (komisjon, parlament, nõukogu) ja nendega seotud asutuste toimimisest, EL-i liikmesriikide koostööst ja seadusandluse kujunemise protsessist, liikmesriikide alaliste esinduste rollist ja tööst ning erinevate Brüsseli organisatsioonide tegevusest. EL-i toimimise protsesside mõistmine ning kokkupuude EL-i teadus- ja arendustegevuse poliitikat ja meetmeid kujundavate asutuste ja huvirühmadega aitab stažööri vastavate programmide ja meetmete eesmärkide tõlgendamisel ning nende tingimuste rakendamisel Eesti ja rahvusvahelise teaduskoostöö algatustes.

# Konkursi tingimused ja kandideerimine

Lühiajaliste õppevisiitide toetamiseks korraldab Eesti Teadusagentuur konkursse ja teeb sihtpakkumisi. Konkursile on oodatud kandideerima Eesti ülikoolide ja teiste teadus- ja arendusasutuste, teadusmahukate ettevõtete ning ministeeriumite ja nende allasutuste töötajad, kelle tööülesanneteks on muuhulgas Euroopa Liidu ja rahvusvaheliste initsiatiividega seotud teadus- ja arendusprojektide ja programmide koordineerimine ja administreerimine ning rahvusvahelise teaduskoostöö edendamine oma teadusvaldkonnas või asutuse haldusalas.

Eesti Teadusagentuur tagab lähetuse ajaks stažöörile tasuta eluaseme büroo korteris Brüsselis (Euroopa Parlamendi piirkonnas; mitmed EL-i institutsioonid ja teiste riikide TA bürood on jalutuskäigu kaugusel). Stažööri jagab kahe magamistoaga korterit büroo püsistažööriga. Tagatakse töökoht büroo kontoris.

Eesti Teadusagentuur hüvitab järgnevad kulud:

* lennukipiletite kulu suunal Tallinn-Brüssel-Tallinn ja reisikindlustus lähetusperioodiks;
* transpordikulud Brüsselis kuni 100.- (ükssada) eurot vastavalt lähetuse järgselt esitatavatele kuludokumentidele, sh transpordikulud lennujaama Eestis ja Brüsselis vastavalt lähetuse järgselt esitatavatele kuludokumentidele;
* põhjendatud juhtudel ürituse osalustasu;
* päevaraha lähetusperioodi iga päeva eest (vastavalt lähetava asutuse korrale).

Esitatud lühiajaliste õppevisiitide konkurssi avalduste puhul **hinnatakse**:

* õppevisiidiks seatud eesmärkide ja tegevuste seost stažööri tavapäraste tööülesannetega;
* õppevisiidi oodatavad tulemused ning saadud kogemuste edasine rakendamine;
* valmisolekut panustada büroo ja IGLO töösse, sh korralda enda töövaldkonnas või teda lähetava asutuse jaoks olulises valdkonnas üritus Brüsselis;
* lähetuse eesmärkide sobivust tegevuse “Teaduse rahvusvahelistumine, mobiilsuse ja järelkasvu toetamine „Mobilitas Pluss““ eesmärkidega.

Aavaldus tuleb esitada asutuseallkirjaõigusliku kontaktisiku poolt:

* digitaalselt allkirjastatuna aadressil maria.alajoe@etag.ee;
* **või** paberkandjal allkirjastatuna märksõnaga „Konkurss õppevisiitideks Brüsselisse“ aadressil:

# Sihtasutus Eesti Teadusagentuur

# Soola 8

Tartu 51004

**Lisainformatsioon lühiajaliste õppevisiitide ja büroo tegevuse kohta:**

**Maria Alajõe**
Brüsseli büroo juhataja
e-post: maria.alajoe@etag.ee

Telefon: +32 2265 0933
Telefon: +372 5113 284

**Maarja Adojaan**
Välisteaduskoostöö osakonna juhataja
e-post: maarja.adojaan@etag.ee
Telefon: + 372 7317 355